અને આમ સવજીભાઈ વેકરિયાએ તપસ્વીની જેમ પોતાના સુખ ને આરોગ્યનો ભોગ આપી વતનના ગામ રફાળાને ‘ગોલ્ડન વિલેજ’ બનાવવાની પહેલ પાડી ! વર્લ્ડ હેરિટેજ સાઈટ્સના શહેરોની જેમ આખા ગામને એક જ સોનેરી રંગે રંગવામાં આવ્યું. વ્યક્તિગત ખર્ચે ને અંગત મહેનતે બધું તૈયાર કરાવ્યું હોવા છતાં ક્યાંય પોતાનું કે કુટુંબનું નામ રાખ્યું નહી. બધે ભારતની વિભૂતિઓ અને રાષ્ટ્રનેતાઓના જ નામો આપ્યા છે ! ૫૦૦૦ થી વધુ ટ્રેક્ટર ટ્રોલીથી વધુ માટી ખોદાણ ને પુરાણ કરાવ્યું. આવું ભગીરથ કામ એરકન્ડીશન્ડ ઓફિસમાં બેસીને હુકમો કર્યે કે થાય નહિ. સવજીભાઈએ આયુષ્યના વર્ષો ઓછા થાય એટલી રઝળપાટનો પુરુષાર્થ તકલીફો વેઠીને કર્યો છે , જેનો હું સાક્ષી છું. પત્ની હંસાબહેન, પુત્ર સિધ્ધાંત અને પુત્રી સુભદ્રા પણ સતત એમની શક્તિ બનીને સાથે રહ્યા. પરિવારજનો, સુરતના અને સ્થાનિક મિત્રો અને શુભેચ્છકો મદદરૂપ થયા.